**भारत सरकार**

**रेल मंत्रालय**

**राज्‍य सभा**

**23.03.2018 के**

**अतारांकित प्रश्‍न सं. 3334 का उत्‍तर**

**दक्षिण रेलवे में उच्च शक्ति रेल इंजन और आधुनिक बोगियों का प्रारम्भ**

**3334. डा॰ आर॰ लक्ष्मणनः**

**क्या रेल मंत्री यह बताने की कृपा करेंगे किः**

(क) क्या सरकार ने दक्षिणी रेलवे जोन में खासकर चेन्नई, मदुरै, तिरुचिरापल्ली और सलेम मंडलों में उच्च शक्ति रेल इंजन, आधुनिक बोगियां और बेहतर पटरियों को प्रारम्भ करने के लिए कोई कदम उठाए हैं;

(ख) यदि हां, तो तत्संबंधी ब्यौरा क्या है;

(ग) क्या सरकार ने दक्षिणी रेलवे जोन में चेन्नई, मदुरै, तिरुचिरापल्ली तथा सलेम मंडलों में लूप साइड गति बढ़ाने के लिए भी कोई कदम उठाए हैं; और

(घ) यदि हां, तो तत्संबंधी ब्यौरा क्या है?

**उत्‍तर**

**रेल मंत्रालय में राज्‍य मंत्री (श्री राजेन गोहांई)**

(क) और (ख): (i) रेल मंत्रालय ने संयुक्त उद्यम के तहत उच्च शक्ति माल इंजनों का निर्माण शुरू कर दिया है। ये इंजन पूरे भारत में परिचालित होंगे।

(ii) भारतीय रेल ने लिंके हॉफमैन बुश (एलएचबी) सवारी डिब्बों का विस्तार करने का निर्णय लिया है, जो तकनीकी तौर पर श्रेष्ठ हैं, बेहतर गति क्षमता, सौन्‍दर्यपरक और संरक्षा विशेषताओं वाले हैं। दक्षिण रेलवे में 394 एलएचबी सवारी डिब्बे पहले ही चल रहे हैं।

चेन्नै, मदुरै, तिरुच्चिरापल्ली और सेलम मंडलों में चल रहे एलएचबी सवारी डिब्बों की संख्या निम्नानुसार है:

|  |  |
| --- | --- |
| मंडल | एलएचबी सवारी डिब्बों की संख्या |
| चेन्नै | 176 |
| मदुरै | 100 |
| तिरुच्चिरापल्ली | 0 |
| सेलम | 80 |

(iii) रेलपथों को रेलपथ नवीकरण कार्यों के माध्यम से बदला जाता है, जो एक सतत प्रक्रिया है। जब कभी रेलपथ का स्ट्रेच नवीकरण के लिए देय हो जाता है, तब भारतीय रेल पर रेलपथ नियमावली में निर्धारित मानदंडों के आधार पर आयु/हालत के अनुसार रेलपथ नवीकरण कार्य शुरु किए जाते हैं। रेलपथ नवीकरण कार्यों की योजना प्रतिवर्ष अग्रिम तौर पर बनाई जाती है और उनके निष्पादन को रेलपथ की स्थिति और अन्य कारकों के अनुसार प्राथमिकता दी जाती है और यह सुनिश्चित किया जाता है कि गाड़ियों के चालन के लिए रेलपथ हर समय अच्छी हालत में हो। यदि विभिन्न कारणों से रेलपथ के किसी खण्ड का समय पर नवीकरण नहीं किया जाता है, तब गाड़ियों के सुरक्षित चालन को सुनिश्चित करने के लिए उपयुक्त गति प्रतिबंध, यदि आवश्यक हो, लगाए जाते हैं।

दक्षिण रेलवे पर, 2017-18 के दौरान (जनवरी, 2018 तक) रेलपथ नवीकरण में 241 किलोमीटर (पूर्ण रेलपथ नवीकरण इकाइयों में) की प्रगति की गई है।

(ग) और (घ) जी हाँ। दक्षिण रेलवे के चेन्नै, मदुरै, तिरुच्चिरापल्ली और सलेम मंडलों के 17 खंडों में लूप लाइन की गति बढ़ा दी गई है। इसके अलावा, दक्षिण रेलवे के चेन्नई और तिरुच्चिरापल्ली मंडलों के 3 खंडों पर लूप लाइन की गति में वृद्धि करने की योजना है।

\*\*\*\*\*